Document ID: 32013D0007

SKLEP SVETA
z dne 3. decembra 2012
o sklenitvi Sporazuma med Evropsko unijo in Republiko Moldavijo o zaščiti geografskih označb za kmetijske proizvode in živila
(2013/7/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(6)(a)(v) in členom 218(7) Pogodbe,
ob upoštevanju predloga Evropske komisije,
ob upoštevanju odobritve Evropskega parlamenta,
ob upoštevanju naslednjega:
(1)
Komisija je v imenu Unije s pogajanji dosegla Sporazum med Evropsko unijo in Republiko Moldavijo o zaščiti geografskih označb za kmetijske proizvode in živila (v nadaljnjem besedilu: Sporazum).
(2)
Sporazum bo omogočil vzajemno zaščito geografskih označb Unije in Republike Moldavije, prispeval pa bo tudi k približevanju zakonodaje med sosednjimi državami Unije.
(3)
V skladu s Sklepom Sveta 2010/292/EU z dne 31. maja 2012 (1) je bil Sporazum 26. junija 2012 podpisan s pridržkom njegove sklenitve.
(4)
Nekatere naloge za izvajanje Sporazuma so bile dodeljene Skupnemu odboru, ustanovljenemu v skladu s členom 11 Sporazuma, vključno s pooblastilom za spreminjanje določenih tehničnih vidikov Sporazuma ter določenih prilog k Sporazumu.
(5)
Določiti bi bilo treba notranji postopek za oblikovanje stališča Unije v navedenem skupnem odboru glede vprašanj v zvezi s Sporazumom.
(6)
Sporazum bi bilo treba odobriti -
SPREJEL NASLEDNJI SKLEP:
Člen 1
Sporazum med Evropsko unijo in Republiko Moldavijo o zaščiti geografskih označb za kmetijske proizvode in živila (v nadaljnjem besedilu: Sporazum) in Izjava, ki je priložena Sporazumu, se odobrita v imenu Unije.
Člen 2
Komisija zastopa Unijo v Skupnem odboru, ustanovljenem v skladu s členom 11 Sporazuma (v nadaljnjem besedilu: Skupni odbor).
Spremembe Sporazuma na podlagi odločitev Skupnega odbora odobri Komisija v imenu Unije.
Kadar zainteresirane strani ne morejo doseči skupnega stališča na podlagi ugovorov v zvezi z geografsko označbo, Komisija sprejme takšno stališče v skladu s postopkom pregleda iz člena 5 Uredbe (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (2). Komisiji pri tem pomaga kateri koli izmed naslednjih odborov, odvisno od proizvodov, ki jih zajema geografska označba:
(a)
Stalni odbor za zaščitene geografske označbe in označbe porekla, ustanovljen z Uredbo Sveta (ES) št. 510/2006 20. marca 2006 o zaščiti geografskih označb in označb porekla za kmetijske proizvode in živila (3);
(b)
Upravljalni odbor za skupno ureditev kmetijskih trgov, ustanovljen z Uredbo Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (4), ali
(c)
Odbor za žgane pijače, ustanovljen z Uredbo (ES) št. 110/2008 Evropskega parlamenta in Sveta z dne 15. januarja 2008 o opredelitvi, opisu, predstavitvi, označevanju in zaščiti geografskih označb žganih pijač (5).
Člen 3
Predsednik Sveta imenuje osebo(-e), pooblaščeno(-e), da v imenu Unije poda(-jo) uradno obvestilo iz člena 14 Sporazuma.
Člen 4
Ta sklep začne veljati na dan sprejetja.
V Bruslju, 3. decembra 2012

Labels: 17
5
3
6
18
15